b'\n_START_ARTICLE_\nJo\xc5\xbee Dolgan\n_START_SECTION_\n\xc5\xbdivljenje in delo\n_START_PARAGRAPH_\nPo maturi na ljubljanskem u\xc4\x8ditelji\xc5\xa1\xc4\x8du (1906) je pou\xc4\x8deval v raznih krajih. Od 1911 je bil u\xc4\x8ditelj v Studenem pri Postojni, od 1923 je bil u\xc4\x8ditelj in ravnatelj v Trnovem pri Ilirski Bistrici, nakar je bil 1926 preme\xc5\xa1\xc4\x8den v Cordenons (pokrajina Pordenone). \xc5\xa0e isto leto se je preselil v Kraljevino Jugoslavijo. Do 1939 je bil ravnatelj v Planini pri Rakeku, nato do nem\xc5\xa1ke okupacije 1941 pa okrajni \xc5\xa1olski nadzornik v Litiji. Po preselitvi v Ljubljano (1941) je takoj za\xc4\x8del delovati v narodnoosvobodilni borbi. Na Rogu je setavil u\xc4\x8dni na\xc4\x8drt za osnovne \xc5\xa1ole na osvobojenem ozemlju, sodeloval pri sestavi u\xc4\x8dbenikov zanje ter na Primorskem in jeseni 1944 v Dobli\xc4\x8dah pri \xc4\x8crnomlju vodil te\xc4\x8daje za partizanske u\xc4\x8ditelje. Po osvoboditvi je bil vodja te\xc4\x8dajev za mlade u\xc4\x8ditelje v gradu Rovne pri Pivki, v Kranju in Celju, nato pa do 1948 ravnatelj dvorazredne gospodarske \xc5\xa1ole v Kopru._NEWLINE_Kot u\xc4\x8ditelj v raznih krajih je spoznaval kme\xc4\x8dka vpra\xc5\xa1anja ter se ob njih \xc5\xa1e posebej zavzemal za vzgojo in izobra\xc5\xbeevanje kme\xc4\x8dke mladine. Izku\xc5\xa1nje pri prosvetnem in \xc5\xa1olskem delu je uspe\xc5\xa1no povezoval z najnovej\xc5\xa1imi pedago\xc5\xa1kimi dose\xc5\xbeki v svetu in doma, zlasti z delavno \xc5\xa1olo, ter tako spodbujal celotno \xc5\xa1olsko in izobra\xc5\xbeevalno reformno gibanje v Sloveniji in Jugoslaviji. Z Ernestom Vrancem sta 1932 sestavila u\xc4\x8dni na\xc4\x8drt in podrobni u\xc4\x8dni na\xc4\x8drt za osnovne \xc5\xa1ole, ki sta bila temelj reforme osnovnega \xc5\xa1olstva v Jugoslaviji. Objavil je ve\xc4\x8d kot 30 razprav in \xc4\x8dlankov pedago\xc5\xa1ke, dodakti\xc4\x8dne in sociolo\xc5\xa1ke vsebine v listih Popotnik, Sodobni pedagog, Prosvetni delavec, U\xc4\x8dizeljski tovari\xc5\xa1 in drugih. Njegovo izvirno delo je Zgodovina kmetijskega \xc5\xa1olstva na slovenskem ozemlju do osvoboditve 1945; objavljen je le 1. del v knjigi Prispevki k zgodovini kmetijskega \xc5\xa1olstva na Slovenskem (1967), celoten rokopis pa hrani Slovenski \xc5\xa1olski muzej.'